SL Uradni list Evropske unije C 317/72

Mnenje Evropskega ekonomsko-socialnega odbora o predlogu uredbe Evropskega parlamenta in Sveta o prilagoditvi nekaterih aktov, za katere se uporablja postopek iz člena 251 Pogodbe, Sklepu Sveta 1999/468/ES glede regulativnega postopka s pregledom – Prilagoditev regulativnemu postopku s pregledom – Peti del

(COM(2009) 142 konč. – 2009/0048 (COD))

(2009/C 317/12)

Glavni poročevalec: g. RETUREAU

14. maja 2009 je Svet sklenil, da v skladu s členom 152 Pogodbe o ustanovitvi Evropske skupnosti Evropski ekonomsko-socialni odbor zaprosi za mnenje o naslednjem dokumentu:

Predlog uredbe Evropskega parlamenta in Sveta o prilagoditvi nekaterih aktov, za katere se uporablja postopek iz člena 251 Pogodbe, Sklepu Sveta 1999/468/ES glede regulativnega postopka s pregledom – Prilagoditev regulativnemu postopku s pregledom – Peti del

COM(2009) 142 konč. – 2009/0048 (COD).

Predsedstvo Odbora je 12. maja 2009 strokovno skupino za enotni trg, proizvodnjo in potrošnjo zadolžilo za pripravo dela Odbora na tem področju.

V skladu s členom 20 poslovnika je Evropski ekonomsko-socialni odbor na 455. plenarnem zasedanju 15. in 16. julija (seja z dne 16. julija) za glavnega poročevalca imenoval g. RETUREAUJA ter mnenje sprejel s 122 glasovi za in 2 glasovoma proti.

1. Sklepi

1.1 EESO sprejema predloge Komisije v zvezi z regulativnim postopkom s pregledom, vendar se sprašuje o potrebi po posebnem postopku, kadar spremembe, čeprav se ne spremeni cilj instrumenta, presegajo merilo spreminjanja nebistvenih določb in imajo razmeroma velik socialni, gospodarski ali zdravstveni vpliv.

1.2 Meni, da je težko uvesti pregled zaradi organizacije dela v Parlamentu.

1.3 Dodana vrednost novega postopka državljanom še ni popolnoma jasna, saj imajo organizacije civilne družbe, na katere se nanašajo „dodatni“ predpisi, vzpostavljeni v okviru postopka komitologije, lahko težave s spremljanjem zaporednih sprememb predpisov prvotnega instrumenta.

2. Povzetek postopkov prilagajanja na regulativni postopek s pregledom med letoma 2007 in 2008

2.1 Regulativni postopek Parlamenta s pregledom se je v zadnjih dveh letih razširil z naborom prilagoditev pravnih instrumentov, ki so bili v preteklosti sprejeti s postopkom „normalne“ komitologije. „Normalna“ komitologija ostaja v veljavi, kadar se ne izvajajo regulativni postopki s pregledom.

2.2 Sklep Sveta 2006/512/ES z dne 17. julija 2006 je spremenil sklep Sveta z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (1999/468/ES), predvsem z dodanim členom 5a, ki uvaja nov regulativni postopek s pregledom. Ta postopek Parlamentu omogoča izvajanje pravice do podrobnega pregleda pri spremembah ustreznih zakonodajnih aktov, sprejetih s postopkom komitologije, če so te spremembe „nebistvene“ ali pa določbam dodajajo ali odvzemajo elemente, ki niso bistveni.

2.3 Postopki komitologije, ki zagotavljajo spremljanje vsakega zakonodajnega akta, bodo tako obsegali dodatno možnost, ki bo okrepila pregled Parlamenta nad uresničevanjem izvedbenih pooblastil, ki so Komisiji podeljeni z aktom; gre za akte, za katere se uporablja ta nova možnost in za katere velja postopek soodločanja ali postopek Lamfallussy na finančnem področju (1).

Komisija, Svet in Parlament so se v skupni izjavi dogovorili o seznamu aktov, za katere menijo, da jih je treba nujno prilagoditi spremenjenemu sklepu, da se namesto prvotnega postopka uvede regulativni postopek s pregledom. Skupna izjava med drugim določa, da so pri izvajanju načel dobre zakonodaje izvedbena pooblastila podeljena Komisiji brez časovne omejitve.

2.4.1 Komisija se je odločila za uskladitev starejših aktov, na katere se nanaša novi postopek s predlogi uredb nabora uredb, torej tistih, ki se nanašajo na niz aktov, namesto za ločeno uredbo za vsak akt posebej.

2.4.2 Prvi trije nizi so bili sprejeti konec leta 2007, četrti pa 11. februarja 2008 (2). Komisija je tako predlagala retroaktivno spremembo vseh aktov, ki po njenem mnenju spadajo pod novi postopek komitologije s pregledom, da bi tako vključila novi postopek in po potrebi odstranila časovne omejitve glede izvajanja izvedbenih pooblastil, ki bi jih akti lahko vsebovali.

2.5 Parlament pa je z resolucijo z dne 23. septembra 2008 priporočil Komisiji, naj znova prouči seznam 14 aktov, za katere predlaga uvedbo regulativnega postopka s pregledom namesto postopka komitologije brez pregleda, ki je bil sprva predviden. To mnenje se nanaša na odgovor in predlagane ukrepe Komisije po resoluciji.

2.6 Parlament je izrazil stališče, da so bili postopki za izvajanje sklepa Sveta 1999/468/ES izrazito nezadovoljivi in to, razen postopkov za novi regulativni postopek s pregledom, še vedno so, med drugim tudi zaradi načina upravljanja s podatkovno bazo komitologije; menil je, da so dokumenti pogosto poslani po koščkih in ne vsebujejo pojasnila o tem, kakšne vrste so, včasih pa vsebujejo tudi zavajajoče naslove; osnutki izvedbenih ukrepov, o katerih se v odboru še ni glasovalo, so na primer poslani pod opombo „pravica do pregleda“, čeprav bi morali biti poslani pod opombo „pravica do obveščenosti“, zaradi česar ni jasno, kateri časovni roki zanje veljajo (3).

3. Predlogi Komisije

3.1 V predlogu uredbe, navedene v naslovu mnenja, Komisija predlaga prilagoditev obeh aktov, ki jih je predložil Parlament, na regulativni postopek s pregledom in pojasnjuje, zakaj preostalih 12 instrumentov ni treba prilagoditi, pri tem pa navaja pravne razloge, ki se nanašajo na naravo teh aktov.

Ti akti so naslednji:

Instrumenti, katerih uskladitev je že bila izvedena ali predlagana

— Direktiva Evropskega parlamenta in Sveta 2000/25/ES z dne 22. maja 2000 o spremembi Direktive Sveta 74/150/EGS (4).

— Direktiva Evropskega parlamenta in Sveta 2001/43/ES z dne 27. junija 2001 o spremembi Direktive Sveta 92/23/EGS (5).

— Direktiva Evropskega parlamenta in Sveta 2004/3/ES z dne 11. februarja 2004 o spremembi direktiv Sveta 70/156/EGS in 80/1268/EGS. Komisija meni, da sta bili ti direktivi samodejno podvrženi regulativnemu postopku s pregledom (6).

— Direktiva Evropskega parlamenta in Sveta 2005/64/ES z dne 26. oktobra 2005 o spremembi Direktive Sveta 70/156/EGS (7).

— Direktiva Evropskega parlamenta in Sveta 2006/40/ES z dne 17. maja 2006 o spremembi Direktive Sveta 70/156/EGS (8).

— Direktiva Evropskega parlamenta in Sveta 2005/33/ES z dne 6. julija 2005 o spremembi Direktive Sveta 1999/32/ES (9).

Instrument, ki ne spada pod postopek soodločanja

— Uredba Sveta (ES) št. 1083/2006 z dne 11. julija 2006 o razveljavitvi Uredbe (ES) št. 1260/1999 (10).

Instrument, sprejet po začetku veljavnosti reforme iz leta 2006

— Uredba (ES) št. 1905/2006 Evropskega parlamenta in Sveta z dne 18. decembra 2006. Sprejeta je bila po 23. juliju 2006, tj. po začetku veljavnosti reforme, ki je uvedla regulativni postopek s pregledom, zato prilagoditev ni potrebna (11).

Instrumenti, ki ne vsebujejo določb, za katere velja regulativni postopek s pregledom

— Direktiva Evropskega parlamenta in Sveta 2001/46/ES z dne 23. julija 2001 o spremembi Direktive Sveta 95/53/ES in direktiv Sveta 70/524/EGS, 96/25/ES in 1999/29/ES (12).

— Direktiva Evropskega parlamenta in Sveta 2002/33/ES z dne 21. oktobra 2002 o spremembi direktiv Sveta 90/425/EGS in 92/118/EGS (13).

— Direktiva Evropskega parlamenta in Sveta 2004/41/ES z dne 21. aprila 2004 o razveljavitvi nekaterih direktiv o higieni živil in zdravstvenih pogojih za proizvodnjo in dajanje na trg nekaterih proizvodov živalskega izvora, namenjenih za prehrano ljudi, in o spremembi direktiv Sveta 89/662/EGS in 92/118/EGS in Odločbe Sveta 95/408/ES (14).

— Odločba št. 676/2002/ES Evropskega parlamenta in Sveta z dne 7. marca 2002 (15).

3.3 Komisija skupaj z Evropskim parlamentom priznava, da naslednja temeljna akta zajemata več določb, ki jih je treba prilagoditi regulativnemu postopku s pregledom:

— Direktiva 2000/15/ES Evropskega parlamenta in Sveta z dne 10. aprila 2000 o spremembi Direktive Sveta 64/432/EGS o problemih v zvezi z zdravstvenim varstvom živali, ki vplivajo na trgovino z govedom in prašiči med državami članicami Evropske skupnosti (16), in

— Uredba (ES) št. 1760/2000 Evropskega parlamenta in Sveta z dne 17. julija 2000 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa in razveljavitvi Uredbe Sveta (ES) št. 820/97 (17).

3.4 Cilj tega predloga je prilagoditi ta dva temeljna akta regulativnemu postopku s pregledom.

4. Splošne ugotovitve Odbora

4.1 EESO je z zanimanjem spremljal izvajanje novega postopka komitologije – regulativnega postopka s pregledom.

4.2 EESO sprejema predloge Komisije v zvezi z regulativnim postopkom s pregledom, vendar se sprašuje o potrebi po posebnem postopku, kadar spremembe nekoliko presegajo merilo spreminjanja nebistvenih določb in imajo razmeroma velik socialni, gospodarski ali zdravstveni vpliv, čeprav se ne spremeni cilj instrumenta. Tak primer je uredba OEEO.

4.3 Meni, da postopek komitologije s pregledom pomeni demokratični napredek pri spremljanju upravljanja nekaterih instrumentov, ki se spreminjajo, saj tako niso potrebni nekateri drugi postopki, kot je revizija, ki bi brez potrebe obremenili institucije; vendar pa je Parlamentu težko organizirati pregled zaradi časovnega načrtovanja svojega dela.

4.4 Dodana vrednost novega postopka državljanom še ni popolnoma jasna, saj imajo organizacije civilne družbe, na katere se nanašajo dodatni predpisi, vzpostavljeni v okviru postopka komitologije, lahko težave s spremljanjem zaporednih sprememb predpisov prvotnega instrumenta.

4.5 Položaj se še bolj zaplete, če spremembe segajo dlje od merila spreminjanja „nebistvenih“ določb, saj ta koncept v nekaterih primerih ostaja nejasen. To na primer velja za novo uredbo o nevarnih proizvodih v odpadni električni in elektronski opremi. Dodajanje strupenih snovi na seznam ali črtanje z njega naj bi se po predlogu opravilo po postopku s pregledom, vendar je Odbor v mnenju (18) pozval, da bi bilo v primeru spremembe seznama treba opraviti posvetovanja z udeleženo industrijo in delavci ter pripraviti oceno učinka, saj se takšne spremembe v primeru te uredbe zdijo „bistvene“.

4.6 Ob upoštevanju te pripombe, ki se utegne nanašati na nekatere posebne primere in jo je mogoče uporabiti v praksi, ne da bi bilo treba spremeniti sedanje predpise, Odbor lahko sprejme predloge Komisije.

V Bruslju, 16. julija 2009 Predsednik Evropskega ekonomsko-socialnega odbora Mario SEPI

(1) Člen 5a Sklepa 1999/468/ES, kakor je bil spremenjen, je uvedel nov regulativni postopek s pregledom za ukrepe splošnega obsega za spreminjanje nebistvenih določb temeljnega akta, sprejetega v skladu s postopkom iz člena 251 Pogodbe, vključno s črtanjem nekaterih takšnih določb ali z dopolnjevanjem akta tako, da se mu dodajo nove nebistvene določbe.

(2) COM(2008) 71 konč. in COM(2007) 740 konč.; COM(2007) 741 konč.; COM(2007) 822 konč. in COM(2007) 824 konč.; UL C 224, 30.8.2008.

(3) EP, Odbor za ustavne zadeve, poročevalka: Monica Frassoni A6-0107/2008. Predlog odločbe, uvodna izjava B.

(4) UL L 173, 12.7.2000.

(5) UL L 211, 4.8.2001.

(6) UL L 49, 19.2.2004.

(7) UL L 310, 25.11.2005.

(8) UL L 161, 14.6.2006.

(9) UL L 191, 22.7.2005

(10) UL L 210, 31.7.2006.

(11) UL L 378, 27.12.2006.

(12) UL L 234, 1.9.2001.

(13) UL L 315, 19.11.2002.

(14) UL L 157, 30.4.2004.

(15) UL L 108, 24.4.2002.

(16) UL L 105, 3.5.2000.

(17) UL L 204, 11.8.2000.

(18) COM(2008) 809 konč. in CESE 1032/2009, 10.6.2009.